O štátnu podporu vo výške päťtisíc alebo osemtisíc eur na nákup ekologických vozidiel sa uchádzajú aj kontroverzné firmy či podniky ľudí známych z miliónových káuz. Hoci zatiaľ figurujú iba v zozname registrovaných žiadateľov, úspešná registrácia sa mi podarila v rekordne krátkom čase 3 minúty a 41 sekúnd.

Posielaniu peňazí síce predchádza kompletizácia žiadosti na základe výzvy Slovenskej inovačnej a energetickej agentúry (SIEA) a kúpa elektromobilu v maximálnej cene 50-tisíc eur. Rozhodujúcim kritériom pri rozdeľovaní šesťmiliónovej dotácie však bude práve rýchlosť – presnejšie poradie, v akom sa podarilo záujemcom úspešne zaregistrovať.

„Tí, ktorí to stihli do času 3 minúty a 41 sekúnd, boli vyhodnotení ako úspešní žiadatelia,“ priblížil hovorca SIEA Stanislav Jurikovič. Ostatní záujemcovia o dotáciu spadnú do tzv. zásobníka žiadateľov pre prípad, že by niekto z úspešne zaregistrovaných vypadol.

Zoznam úspešne zaregistrovaných žiadateľov z radov firiem a živnostníkov zverejnila ako prvá Transparency International Slovensko. V prvej päťdesiatke úspešne zaregistrovaných žiadateľov je zhruba tretina IT a počítačových firiem. V zozname sa nachádza aj viacero predajcov áut.

Ako fungujú dotácie na ekodopravu

Jeden žiadateľ môže získať dotáciu maximálne na tri autá, cena elektromobilu alebo plug-in hybridu nesmie prekročiť 50-tisíc eur vrátane DPH. Auto treba kúpiť do 12 mesiacov.

Niektoré podnikateľské skupiny však môžu dostať dotáciu na viac vozdiel. Stačí, ak šibeničný termín na registráciu stihlo viacero firiem z ich portfólia. Stačí, aby mali rôzne IČO. „Výzva neobmedzuje ich účasť v prípade, že jedna spoločnosť vlastní druhú,“ spresnil hovorca SIEA.

Dotačná schéma čelí od začiatku kritike. Navyše, ministerstvo hospodárstva pod vedením Petra Žigu (Smer-SD) muselo pôvodnú registráciu zrušiť pre technické zlyhanie dodávateľa IT systému – väčšina záujemcov nemala možnosť riadnej registrácie.

Hovorca ministerstva Maroš Stanov však tvrdí, že „rezort hospodárstva považuje túto formu za nediskriminačnú, založenú na reálnych a merateľných ukazovateľoch“.